
    Imaxe da cuberta 


    O invisible, de Xavier Cuíñas


    Deseño da cuberta 


    Hayat Husein


    Maquetación


    Alba Pernas

  


  


  
    desentrañar o baleiro


    respirar o corpo espido que agoniza


    onde o suxeito é unha consecuencia de sentirse 


    acurralado


    onde a verdade é unha luz incomprensible


    que nos cega

  


  
    a respiración compásase co movemento da luz


    falas do outro


    do que repta


    do que se precipita


    da vertixe circular


    esa pedra que se retorce


    que comprime a respiración


    descender


    ignorar o camiño


    avanzar ás apalpadas


    asfixiar o silencio

  


  
    tarde e mente


    semellan preto


    como dúas irmás


    que súbito se reconcilian


    da súa inesperada avinza


    xorde un fío que medra


    abeirando unha illa


    (é gozoso partir e navegar 


    entre unha miríade de sucesos)

  


  
    as palabras infectan a ferida


    enraízan por baixo da costra


    supuran

  


  
    somos na medida


    inmensurable do outro


    do que nos excede


    existencia en procura


    doutras formas de soidade


    e a vida ese infinito atesourar


    desexo e melancolía


    que o tempo transforma de novo


    en brisa ameneiro prata ou tremor

  


  
    atoparse con quen


    o mesmo


    o distinto


    no interior da túa voz


    o corpo apenas ocupa espazo


    estar lonxe


    aquí


    onde habitar a ausencia


    nos devolve


    o tempo feito memoria

  


  
    saberte


    en cegueira


    dunha a outra


    estancia —tropezar—


    polas escadas que


    ascenden


    e baixan


    luces ás que nunca


    accederás


    (facer no escuro


    un pequeno lume)

  


  
    o mesmo


    e o distinto


    —vimos aquí na arela dunha escrita-lugar


    de onde sermos expulsados—


    repouso


    e movemento


    na sala Capitular


    as palmeiras


    torcen o seu tronco


    á fin de soportar


    un eterno ceo de pedra


    (nostalxia das nubes)

